

**KAUNO MIESTO SAVIVALDYBĖS TARYBA**

**SPRENDIMAS**

**DĖL KAUNO MIESTO SAVIVALDYBĖS BŪSTO FONDO IR SAVIVALDYBĖS SOCIALINIO BŪSTO FONDO GYVENAMOSIOS PATALPOS PATAISOS KOEFICIENTO, RODANČIO BŪSTO BŪKLĘ, NUSTATYMO**

2015 m. kovo 5 d. Nr. T-110

Kaunas

Vadovaudamasi Lietuvos Respublikos vietos savivaldos įstatymo 16 straipsnio
2 dalies 31 punktu ir atsižvelgdama į Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensavimo dydžio apskaičiavimo metodikos, patvirtintos Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos ir bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo“, 3 punktą ir valstybės įmonės Registrų centro Nekilnojamojo turto registro centrinio duomenų banko išrašo duomenis, Kauno miesto savivaldybės taryba n u s p r e n d ž i a:

1. Nustatyti Ki – pataisos koeficientą, rodantį socialinio būsto ar kito savivaldybės būsto būklę (nusidėvėjimą):

1.1. Ki = 1 – geros būklės socialinis būstas ar kitas savivaldybės būstas, kurių nusidėvėjimas neviršija 30 procentų;

1.2. Ki = 0,8 – patenkinamos būklės socialinis būstas ar kitas savivaldybės būstas, kurių nusidėvėjimas yra nuo 30 iki 60 procentų;

1.3. Ki = 0,5 – blogos būklės socialinis būstas ar kitas savivaldybės būstas, kurių nusidėvėjimas yra didesnis kaip 60 procentų.

2. Nustatyti, kad Kauno miesto savivaldybės įsigytoms (nupirktoms) arba Savivaldybės lėšomis suremontuotoms gyvenamosioms patalpoms būtų taikomas būsto būklės pataisos koeficientas Ki = 1.

3. Šis sprendimas gali būti skundžiamas Lietuvos Respublikos civilinio proceso kodekso ar Lietuvos Respublikos administracinių bylų teisenos įstatymo nustatyta tvarka.

Savivaldybės meras Andrius Kupčinskas